Completul de cinci judecători al Înaltei Curţi de Casaţie şi Justiţie (ICCJ) a decis suspendare pedepsei de un an de închisoare pentru un termen de încercare de trei ani.

Fostul membru al Consiliului Superior al Magistraturii a fost achitat, în primă instanţă, în 15 mai 2014, de instanţa supremă, în dosarul în care a fost acuzat că a încasat nejustificat de la CSM salariu şi diurnă în valoare de aproape 67.000 de lei, pentru 48 de zile în care a lipsit nemotivat de la serviciu.

Judecătorii ICCJ Săndel Macavei, Maricela Cobzariu şi Sofica Dumitraşcu arătau, în motivarea deciziei de achitare, că Toni Neacşu a fost achitat pentru că "faptele nu au fost comise cu vinovăţia prevăzută de lege", în condiţiile în care "niciun moment organul de control nu a impus întocmirea expresă a unor foi de prezenţă sau condici de prezenţă" pentru membrii CSM.

Procurorii Direcţiei Naţionale Anticorupţie l-au trimis în judecată pe Toni Neacşu, judecător la Tribunalul Vrancea, pentru participaţie improprie la abuz în serviciu contra intereselor publice, dacă funcţionarul public a obţinut pentru sine sau pentru altul un avantaj patrimonial sau nepatrimonial, fals intelectual, participaţie improprie la uz de fals şi fals în înscrisuri sub semnătură privată, toate în formă continuată.

Neacşu a fost suspendat din CSM, iar ulterior, în 10 decembrie 2013, Consiliul a luat act de cererea sa de demisie din magistratură.